Gandia celebra la III edició del programa d´activitats juvenils `Activa Jove´
09 febrer 2022

## Gandia celebra la III edició del programa d´activitats juvenils \`Activa Jove´09 febrer 2022Última actualització: 09 febrer 2022

![](../gestion/img/dccc1d813feeec32c8e9b4579d0c5d31097565484a711862b5b0f22f69a4f9f8.JPG)  
  

La regidora Joventut, Lydia Morant, acompanyada de Victor Carbonell, tresorer de l'actual gestora del Consell dels Joves, han presentat aquest matí el programa '**Activa Jove**', que es durà a terme des del 18 de febrer fins al 5 de març. D'aquesta manera, el departament de Joventut de l'Ajuntament de Gandia continuarà apostant, amb la col·laboració del Consell, per l'oci alternatiu i saludable.

"_Volem que els joves coneguen els recursos als quals tenen accés i fomentar la utilització d'espais saludables en l'oci i el temps lliure_", ha declarat **Morant**. La regidora ha afegit que l'objectiu és continuar oferint activitats d'oci perquè "_els joves es puguen relacionar i gaudir de l'oci d'una manera divertida i sense crear àmbits de consum_". A banda, serà un espai segur degut a que les activitats seguiran el protocol Covid-19 marcat en eixe moment.

En aquesta III edició del programa 'Activa Jove' s'han introduït activitats novetats com el tir amb arc o el taller de DJ. Així com la programació d'activitats que han tingut èxit i que són d'interés per als joves com: l'escape room, els jocs de taula, els torneig de futbet 5x5... Aquestes activitats han sigut triades segons els gustos i preferències dels joves mitjançant enquestes sobre activitats que els agradarien realitzar i, també, tenint en compte l'avaluació de les activitats realitzades en programes passats.

**Carbonell** ha defés que "_des del Consell dels Joves es vol donar suport al projecte amb comunicació directa amb els joves per saber quins són els horaris, els llocs i les activitats que volen realitzar_". Seguint aquest patró, s'ha avançat que a les futures edicions hi haurà corresponsals als instituts per conéixer els desitjos de més joves i fer de pont amb l'administració per afavorir la participació de la major part de la ciutadania possible.

Els horaris de les activitats van des de les 19:00 fins a la 1:00 hores. D'aquesta manera, es pretén no deixar fora a ningú i que tots els joves d'entre 12 i 30 anys puguen participar amb els seus amics en l'horari que millor els convinga. El punt de referència serà el poliesportiu municipal de Gandia, tot i que també hi ha activitats a l'Alqueria Laborde i a l'Espai Jove de Gandia. A més, s'han organitzat activitats específiques els divendres de vesprada a l'Espai Jove del Grau.

Tota la informació sobre les activitats: ubicació, horari, descripció de l'activitat, preinscripció, etc. es pot consultar en [https://activajove.gandia.org/](https://activajove.gandia.org/)

[Documentos adjuntos](../gestion/documentos/87671d0a9996841cc3525e022343bc26adfafbf4bb1561605a44ab65dbc80903.jpg)

[Twittear](https://twitter.com/share)